
הערכת נכות
מר נתנאל פדידה תעודת זהות מספר 305278483 נבדק בתל אביב ביום 17.05.2026
פרשת המקרה
 	
יליד שנת 1991, עיסוקו עובד חברת מקורות.
בתאריך 05.11.24, בדרכו לעבודה, נהג ברכבו ונפגע בתאונת דרכים שבה הייתה מעורבת משאית, אשר פגעה ברכבו מצידו של הנוסע. נרשם כי התאונה הייתה במסגרת העבודה. לאחר התאונה דווח על כאבי צוואר וגב תחתון, ובהמשך גם על כאבי ראש וסחרחורות. נשללה חבלת ראש, לא נפתחו כריות אוויר, ולא תואר חסר נוירולוגי בגפיים.
בתאריך 05.11.24 פנה לרופא בקופת החולים. צוין כי לאחר התאונה התלונן על כאבי צוואר וגב תחתון ללא חסר נוירולוגי. הופנה לצילומי עמוד שדרה צווארי ומותני ולבדיקה במוקד טראומה, ונרשם טיפול בזלדיאר למשך 10 ימים.
בהמשך אותו יום נבדק במוקד טראומה. תואר כי הלך בכוחות עצמו, נשא משקל ללא אמצעי עזר, הניע את הצוואר לכל הכיוונים, ותוארה רגישות במישוש עמוד השדרה הצווארי והמותני. הבדיקה הנוירולוגית המוטורית והסנסורית הייתה תקינה, ולא תוארה רגישות בעצמות הבריח או בגפיים. בצילומים לא הודגם ממצא חריף. האבחנה הייתה חבלת צליפת שוט. הומלץ על משככי כאבים לפי הצורך, קומפרסים חמים, ביקורת אורתופדית בקופת החולים בתוך כשבוע, הימנעות ממאמצים פיזיים עד הביקורת ופנייה לבדיקה בכל החמרה.
באותו יום נבדק גם על ידי רופא פנימאי עקב כאבי ראש, כאשר נרשם כי התאונה הייתה ללא חבלת ראש. בבדיקה תואר כי היה בהכרה מלאה, ללא חסר נוירולוגי גס וללא ממצא חריג בבדיקה הגופנית או הנוירולוגית. האבחנה הייתה כאב ראש, והוא שוחרר עם המלצה למעקב רופא מטפל בקהילה, משככי כאבים לפי הצורך ומנוחה.
בתאריך 08.11.24 פנה לרופא משפחה ודיווח כי בתאריך 05.11.24 היה מעורב בתאונת דרכים כרכב ברכב כנהג, נבדק במוקד טראומה ושוחרר, ומאז סובל מכאבי גב וצוואר. בבדיקה תוארה תנועת צוואר חופשית אך כאובה, והבדיקה הנוירולוגית הייתה תקינה. האבחנות שנרשמו היו תאונת דרכים, כאבי גב וחבלת צליפת שוט. הופנה לטיפולי פיזיותרפיה לגב ולצוואר.
בתיעוד אורתופדי מתאריך 04.12.24 צוין כי כחודש לאחר התאונה המשיך לסבול מכאבי צוואר עם קושי בשינה, כאבי גב באזור מותן שמאל וכאבי ראש. תוארה הגבלה בתנועות הצוואר והגב התחתון, ללא חסר נוירולוגי. סוכם כי מדובר בכאב אופייני לאחר תאונת דרכים עם תסמונת צליפת שוט, וכי הכאב עלול להימשך תקופה ארוכה. הומלץ על חזרה לפעילות גופנית ושגרה, הליכות, יוגה, שחייה ופילאטיס, פיזיותרפיה להדרכה וליווי, רפואה משלימה, וטיפול בארקוקסיה 90 מ"ג וזלדיאר.
בסיכום טיפול פיזיותרפיה מתאריך 15.01.25 צוין כי התקבל לטיפול בשל כאבי צוואר וגב לאחר מעורבות בתאונת דרכים, החל מטיפולים בתאריך 12.11.24. בתחילת הטיפול תוארה הגבלה חלקית בטווחים המלווה בכאבים. נרשמה התמדה מרובה בהגעה לטיפולים ובתרגול עצמי. קיבל טיפול פרטני וקבוצתי שכלל תרגול לתנועתיות צוואר וגב, חיזוק שרירים וטיפול באלקטרותרפיה. צוין כי מטרות הטיפול הושגו באופן חלקי בלבד, כי חל שיפור חלקי בתלונות, אך עדיין התלונן על כאב צוואר, והודרך להמשך תרגול עצמי.
בתיעוד אורתופדי מתאריך 12.02.25 צוין כי המשיך לסבול מכאבי גב וצוואר ומקושי בכפיפה. בבדיקה תוארה הגבלה צווארית, כאב מותני משמאל וכאב גב תחתון, ללא חסר נוירולוגי. הופנה לבדיקות CT של עמוד השדרה הצווארי והמותני־סקרלי בשאלה של פריצת דיסק או לחץ רדיקולרי, וכן לרפואה משלימה ולפעילות גופנית.
בתאריך 28.04.25 נבדק על ידי אורתופד ד"ר בן אברהם. צוין כי הוא סובל מכאבים במותן שמאל ובעמוד השדרה הצווארי, מלווים בכאב ראש וסחרחורות. בנוסף צוין כי לאחרונה חש ברדימות ברגל שמאל מהברך עד הקרסול. בבדיקה לא תוארה ירידה בכוח גס, אך תוארה הגבלה בתנועות עמוד השדרה המותני והצווארי. נרשם כי טופל בכדורים ובפיזיותרפיה ללא הועיל. הומלץ על המשך טיפול במרפאת כאב, בדיקת EMG לארבע גפיים וייעוץ נוירולוגי בשל כאבי הראש והסחרחורות.
בתאריך 23.05.25 נבדק על ידי נוירולוג ד"ר זאב ניצן. צוין כי מאז התאונה סובל מכאב במותן שמאל המקרין לרגל שמאל, כאבים בעמוד השדרה הצווארי, כאבי ראש וסחרחורת לסירוגין. בבדיקה הנוירולוגית תוארה הגבלה אנטלגית בהנעת הצוואר בכל מישורי התנועה, הגבלה אנטלגית ביישור רגל שמאל, פרסטזיות בגירוי מגע באמת יד שמאל וקושי בהליכת טנדם בשל כאב ברגל שמאל. לא תואר ממצא חריג אחר. הומלץ על ביצוע CT ראש, המשך מעקב נוירולוגי עם תוצאות הבדיקה, המשך מעקב אורתופדי, וטיפולי פיזיותרפיה ורפואה משלימה דרך קופת החולים.
בבדיקות הדימות:
1. בפענוח צילומי עמוד שדרה מותני וצווארי מתאריך 05.11.24, שבוצעו לאחר תאונת הדרכים, הודגם בעמוד השדרה המותני יישור של הלורדוזיס הפיזיולוגית ונודולים על שם שמורל בלוחיות גופי החוליות. גובה החוליות והמרווחים הבין־חולייתיים היו שמורים, ולא הודגם שבר או דיסלוקציה. בעמוד השדרה הצווארי הודגמו מנח, גובה חוליות ומרווחים בין־חולייתיים שמורים, ללא שבר או דיסלוקציה.
2. בפענוח בדיקת CT עמוד שדרה מותני מתאריך 17.03.25 תואר כי גובה גופי החוליות והמרווחים הבין־חולייתיים שמורים, ללא היצרויות בנקבים הנוירליים, והמפרקים הפצטליים שמורים לאורך עמוד השדרה המותני. הודגמה בליטה אחורית קלה של הסחוס הדיסקלי בגובה L3-L4 עם סימני לחץ על השק התקאלי והיצרות עד 5 מ"מ, בליטה אחורית קלה של הסחוס הדיסקלי בגובה L4-L5 עם סימני לחץ על השק התקאלי והיצרות עד 7 מ"מ, ובקע דיסקלי מרכזי קטן בגובה L5-S1. לא הודגמה סטנוזיס ספינלית בשאר הגבהים.
3. בפענוח בדיקת CT עמוד שדרה צווארי מתאריך 17.03.25 תוארו גובה חוליות ומרווחים בין־חולייתיים שמורים, ללא היצרויות בנקבים הנוירליים. בהמשך סוכם כי הודגמו בלטי דיסק קטנים בין C2 ל־C6.
4. בפענוח בדיקת CT עמוד שדרה מותני מתאריך 14.04.25 הודגמה בליטה אחורית קלה של הסחוס הדיסקלי בגבהים L2-L3 ו־L3-L4, בקע דיסקלי מרכזי קטן בגובה L4-L5 עם סימני לחץ על השק התקאלי והיצרות עד 7 מ"מ, ובקע דיסקלי מרכזי קטן בגובה L5-S1. לא הודגמה סטנוזיס ספינלית בשאר הגבהים.
5. בפענוח מיפוי עצמות כל גופי עם SPECT גב תחתון, אגן ופרקי ירכיים מתאריך 14.04.25, שבוצע בשל מצב לאחר מעורבות בתאונת דרכים וכאבים בגב, בצוואר ובאזורים נוספים בשלד, הודגשה קליטה באזור המקורב של הרדיוס משמאל, ממצא שיכול להתאים למצב לאחר טראומה או שבר. לא נראו קליטות פתולוגיות לאורך עמוד השדרה, בפרקי הכתף, בצלעות, בעצם החזה, באגן, בפרקי הירך, בירכיים, בברכיים או בכפות הרגליים. הודגשה קליטה קלה באזור קרסול שמאל, שיכולה להתאים לתהליך דלקתי או נזק מאמץ.
מצב עבר
ברשימת הבעיות הידועות נרשמו שימוש בטבק מתאריך 25.03.18, אריתרוציטוזיס מחודש 08.19 עם HB=20 ופוליציתמיה לא מסווגת מחודש 01.20. בנוסף נרשם חסר G6PD מתאריך 27.04.15.
תלונותיו
בתאריך 5.11.2024 נפגעתי בתאונת דרכים עם משאית, ובעקבותיה נפגעתי בצוואר ובעמוד השדרה. לאחר הפציעה עברתי טיפולי פיזיותרפיה, לקחתי תרופות וגם ניסיתי דיקור סיני. הייתי בחופשת מחלה של כשבועיים, אבל חזרתי לעבודה למרות הכאבים כי הרגשתי שלהישאר בבית מחמיר את המצב.
מאז התאונה יש לי כאבים משמעותיים, בעיקר בצוואר וגם בגב. בזמן נהיגה הכאבים בצוואר מתחזקים מאוד, ואני נאלץ לעצור לעיתים קרובות ולעשות הפסקות. בעבודה אני נדרש לקחת תרופות באופן קבוע, כולל ליריקה במינון 75 מ"ג, ולעיתים גם תוספת כי זה לא מספיק. בשעות הערב אני מרגיש סחרחורות ותחושת טשטוש, ולכן משתדל לא לנהוג.
הכאבים משפיעים מאוד על התפקוד היומיומי שלי. בלילה קשה לי לישון – אני מתהפך במשך שעות עד שמוצא תנוחה נוחה, וגם אז יש כאבים ולעיתים נימול ברגליים. אני מצליח לישון בעיקר על הצד, וגם זה לא תמיד עוזר. במהלך היום יש לי נימול ברגליים שמחמיר בישיבה ממושכת, ומצד שני בעמידה אני סובל מכאבי גב וסחרחורות, כך שבכל מצב יש קושי.
בעבודה שלי כיום אני מבצע פחות עבודה פיזית מבעבר, ומתמקד יותר בעבודות מחשב ובקרים. למרות זאת, גם ישיבה ממושכת גורמת לי לכאבים ולנימול, ואני מרגיש ירידה משמעותית ביכולת התפקוד שלי לעומת לפני התאונה, אז הייתי בריא לחלוטין וללא כאבים.
אחרי נסיעה אני מרגיש את הנימול ברגל שמאל וגם הצואר מורגש.
בבדיקה
צוואר רגישות עורפית דו"צ ללא ספאזם שרירים או עיוות המנח, טווחי תנועה יישור 45 מעלות, כיפוף 45 מעלות, רוטציות 60 מעלות לימין 70 מעלות לשמאל, הטיות 45 מעלות לכל כיוון, מבחני ספורלינג שליליים בשתי הידיים, כוח גס והחזרים שמורים סימטריים בגפיים עליונות.
עמוד שדרה מתני סימני כוסות רוח ללא ספאזם שרירים ללא יישור לורדוזיס, כיפוף קדמי עד שוקיים מקורבות, רגישות לומברית שרירית , יישור 10 מעלות, הטיות ותנועות סיבוב סימטריות דו"צ.
בדיקת גפיים תחתונות ללא עיוות או דלדול שרירים, מבחני SLR חיובי משמאל שלילי מימין, כח גס שמור בכל קבוצות השרירים ברגליים 5/5.
תחושת מגע שמורה סימטרית.
החזרי פיקה ואכילס שמורים סימטריים, לא הופק קלונוס, בבינסקי שלילי.
לאור תוצאות בדיקותיו והסיכומים הרפואיים שעמדו לרשותי, אני קובע את נכויותיו כדלקמן:
1. עקב פגיעה בצוואר במנגנון צליפת שוט, עם כאבי צוואר מתמשכים, רגישות דו־צדדית, מגבלת תנועה קלה וממצאי CT של בלטי דיסק קטנים בגבהים C2-C6 – אני קובע נכות בשיעור של 10% לפי סעיף 37(5)(א).
2. בגין כאבים ומגבלת תנועה של עמוד השדרה המותני, שתועדו במהלך המעקב לאחר התאונה, בנוכחות בלטי דיסק ובקעים דיסקליים בגבהים L2-S1, עם הקרנה לרגל שמאל ומבחן לסג חיובי משמאל – אני קובע נכות בשיעור של 10% לפי סעיף 37(7)(א).

